Document ID: 32015D0277

ROZHODNUTIE RADY (SZBP) 2015/277
z 19. februára 2015,
ktorým sa mení rozhodnutie 2011/101/SZBP o reštriktívnych opatreniach voči Zimbabwe
RADA EURÓPSKEJ ÚNIE,
so zreteľom na Zmluvu o Európskej únii, a najmä na jej článok 29,
keďže:
(1)
Rada 15. februára 2011 prijala rozhodnutie 2011/101/SZBP (1).
(2)
Rada vykonala revíziu rozhodnutia 2011/101/SZBP, pričom zohľadnila vývoj politickej situácie v Zimbabwe.
(3)
Reštriktívne opatrenia by sa mali obnoviť na obdobie do 20. februára 2016.
(4)
Malo by sa pokračovať v uplatňovaní zákazu cestovania a zmrazenia aktív v prípade dvoch osôb a jedného subjektu, ktoré sú uvedené v prílohe I k rozhodnutiu 2011/101/SZBP. Malo by sa tiež obnoviť pozastavenie zákazu cestovania a zmrazenia aktív pre osoby a subjekty uvedené v prílohe II k uvedenému rozhodnutiu. Mená piatich zosnulých osôb by sa mali vypustiť z prílohy I a II k uvedenému rozhodnutiu.
(5)
Rozhodnutie 2011/101/SZBP by sa malo zodpovedajúcim spôsobom zmeniť,
PRIJALA TOTO ROZHODNUTIE:
Článok 1
Článok 10 rozhodnutia 2011/101/SZBP sa nahrádza takto:
„Článok 10
1. Toto rozhodnutie nadobúda účinnosť dňom jeho prijatia.
2. Toto rozhodnutie sa uplatňuje do 20. februára 2016.
3. Opatrenia uvedené v článku 4 ods. 1 a v článku 5 ods. 1 a 2 sa v rozsahu, v akom sa uplatňujú na osoby a subjekty uvedené v prílohe II, pozastavujú do 20. februára 2016.
Pozastavenie sa prehodnocuje každé tri mesiace.
4. Toto rozhodnutie je predmetom sústavnej revízie a obnovuje sa alebo sa mení podľa potreby, ak Rada nepovažuje jeho ciele za splnené.“
Článok 2
Mená osôb uvedené v prílohe k tomuto rozhodnutiu sa vypúšťajú z prílohy I a II k rozhodnutiu 2011/101/SZBP.
Článok 3
Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
V Bruseli 19. februára 2015

Labels: 18
5
11